《由老君犁沟径云台峰侧南逾擦耳崖至金天洞》
清代·严长明

西峰菡萏如，到此瓣一展。乘之如步虚，上下轻且软。

或云苦县翁，于此事清畎。其旁有青牛，怪事理莫遣。

舍之度云台，细路绕香篆。仰视天无余，俯瞰地有限。

或为怪风遏，前行后仍转。或为烂云迷，始定终乃舛。

趣苦赏莫延，思艰力难勉。失喜重隒来，有洞若可款。

弹指开双扉，两脚一萧散。回头盼来踪，几度幸而免。

猿狖之所愁，而我独游衍。岂其异术操，所恃惟一敢。

作者简介：（1731—1787）江苏江宁人，字冬友，一字道甫。乾隆二十七年，召试赐举人，授内阁中书，官至内阁侍读。历充《通鉴辑览》等书纂修官。有《归求草堂诗文集》等。